recursal/SuperWikiNEXT-32B huggingface dataset:
**Pohjoismainen kirjasto** (kreik. Βιβλιοθήκη των Βορείων Χωρών στην Αθήνα, *Vivliothíki ton Voreíon Chorón stin Athína*, engl. *Nordic Library at Athens*) on yksi Ateenassa, Kreikassa toimivista kansainvälisistä tieteellisistä kirjastoista.

Kirjasto perustettiin vuonna 1995. Sitä ylläpitävät yhdessä Ateenassa toimivat pohjoismaiset instituutit eli Norjan Ateenan-instituutti, Ruotsin Ateenan-instituutti, Suomen Ateenan-instituutti ja Tanskan Ateenan-instituutti. Kirjasto palvelee ennen kaikkea pohjoismaisia tutkijoita ja opiskelijoita, mutta on myös muiden arkeologisten instituuttien jäsenten käytössä.

Kirjaston kokoelmiin kuuluu noin 40 000 teosta antiikintutkimuksen alalta, erityisesti klassillisen arkeologian ja Kreikan historian aloilta. Kirjasto sijaitsee Makrygiánnin kaupunginosassa Suomen ja Ruotsin instituuttien välittömässä läheisyydessä.

Lähteet
-------

1. 1 2 3  The Nordic Library at Athens *norlib.gr*. Viitattu 3.5.2013.
2. 1 2  Pohjoismainen kirjasto Suomen Ateenan-instituutti.  Arkistoitu 26.5.2013. Viitattu 3.5.2013.

Aiheesta muualla
----------------

* The Nordic Library at Athens (englanniksi)
**Matti Kalevi Manneri** (26. maaliskuuta 1935 – 17. syyskuuta 2013 Tuusula) oli Hankkijan varatoimitusjohtaja ja Hankkijan Maatilapalvelun johtaja. Hänen alaisuudessaan toimi noin 1.700 henkilöä Hankkijan oman teollisuuden sekä maataloustarvikkeiden tukku- ja vähittäiskaupan aloilla. Mannerin johtama yksikkö hoiti mm. noin 1/3 koko Suomen viljakaupasta.

Mannerin johdolla rakennettiin ja organisoitiin Hankkijalle 1970-luvun puolivälin jälkeen viljan keräilyverkosto, joka käsitti 155 paikkakunnalla yhteensä noin 220 milj. kg viljan varastotilaa. Niin ikään hänen johdollaan Hankkija rakensi lähes koko rehuteollisuutensa uudelleen 1970-luvun loppupuolella ja siirtyi 1980-luvun alussa kokonaan uudelle teollisuuden alalle öljykasvien siementen puristustoiminnan piirissä. 

Matti Manneri kuului Valtion Viljavaraston johtokuntaan ja oli MTK:n viljavaliokunnan asiantuntijajäsenenä. Hän toimi maatalouden alalla myös puolustustaloudellisen suunnittelukeskuksen kansanhuoltojaoston elintarviketoimikunnassa sekä kasvinviljelytuotetyövaliokunnassa. Vuonna 1978 hän sai Suomen Valkoisen Ruusun 1 luokan Ritarimerkin ansioistaan maanpuolustuksen parissa. Lisäksi Manneri toimi lukuisissa muissa luottamustoimissa mm. Intercoopin (International Agricultural Society) ja Suomen eläinlääketieteen säätiön sekä Osuustoiminnan tutkimus- sekä Kemiantutkimussäätiön hallituksissa. Tuottajain Rypsi ja Satoturve Osakeyhtiöissä hän oli hallituksien puheenjohtajana. Tunnustuksina ansioistaan Mannerille on myönnetty mm. Hopeinen Gebhard -mitali 1980 ja MTK:n kultainen ansiomerkki 1985. Manneri jäi eläkkeelle Hankkijalta 1986. Eläkeiällään Matti Manneri kiinnostui pankkialan osuustoiminnasta ja hänet valittiin Keski-Uudenmaan Osuuspankin johtokunnan puheenjohtajaksi. Koko elämänsä ajan hän myös viljeli omaa kotitilaansa Tuusulassa.

Lähteet
-------

* Häikiö, M. 1997: Satoa ja katoa Hankkijan saralla, Hankkijan ja Noveran historia 1955-1992. - Kirjayhtymä Oy, Tammer-Paino Oy, Tampere, 400 s.
* Järvi, J. 1986: Yhteenvetoa Matti Mannerin toiminnasta Hankkijassa, Keskusosuusliike Hankkija, Helsinki, 3 s.
* Korpela-Kosonen, K. (toim.) 2010: Agronomiliiton matrikkeli. - Agronomiliitto, Bookwell Oy, Porvoo, ss.364-365
* Maunula, T. Jäntti, A. & Manneri M. 1965: Maataloustavarakauppa. - Kirjayhtymä, Yhteiskirjapaino Oy, Helsinki, 302 s.
* Wade, W.A. Whiteside, R. Carr, J. & Bricault, G. 1987: The International Corporate 1000, A Directory of Who Runs The World's 1000 Leading Corporations. - Graham & Trotman Limited Kluwer Academic Publishers Group, London
**Pohjoismaiden maantiede** on vaihtelevaa, ja sitä käsitellään maantieteessä yhtenäisenä alueena pikemmin kulttuurihistoriallisista kuin puhtaasti luonnonmaantieteellisistä syistä; alueen valtiot eli Pohjoismaat muodostavat omankaltaisensa valtioiden joukon. 

Pääosan Pohjoismaista muodostaa Fennoskandia, johon kuuluvat Suomi sekä Skandinavian niemimaan Ruotsi ja Norja. Fennoskandian geologiaa hallitsee vanhasta peruskalliosta muodostuva Fennoskandian kilpi. Nuorempia sedimenttikiviä on Fennoskandian kilven reunoilla kuten Ruotsiin kuuluvissa Gotlannin ja Öölannin saarilla samoin kuin Pohjoismaiden naapurina etelässä olevassa Virossa. Karjalan kannaksella Suomen kaakkoispuolella samoin kuin Tanskassa on jääkauden kasaamina runsaasti irtaimia maalajeja kallioperän päällä. Norjan ja Ruotsin rajalla sijaitsee vuoristo Skandit, joka ylettyy Suomeenkin asti ja sen korkein kohta on yli 2 kilometriä merenpinnan yläpuolella. 

Norja on hyvin vuoristoinen maa.

Vuoristoisen Norjan vastaisen rajan lisäksi Ruotsissa on laaja tasaisempi alue.

Suomi on tasainen maa lukuun ottamatta Pohjois-Suomea. Suomen korkein vuori, Halti, sijaitsee Skandeilla. 

Tanskassa on hyvin tasaista, korkein kohta on vain noin 173 metrin korkeudessa. 

Islanti, Euroopan toiseksi suurin saari ja Pohjoismaiden suurin (jos Grönlantia ei lasketa), on vuoristoisempi kuin Tanska tai Suomi, sen korkein kohta on 2 199 metrin korkeudessa. Islannissa on myös paljon tulivuoria ja jäätiköitä.

Kirjallisuutta
--------------

* Ahlmann, Hans W:son (toim.): *Norden i text och kartor*. Stockholm: Generalstabens litografiska anstalts förlag, 1976. ISBN 91-7058-018-9. (ruotsiksi)

Lähteet
-------

1. ↑  päätoimittaja Hans W:son Ahlmann; pohjoismaista vastaavat toimittajat Aage H. Kampp; Stig Jaatinen; Sigurdur Thorarinsson; Tore Ouren; Staffan Helmfrid]: "Nordens goegrafiska läge", *Norden i text och kartor*, s. 7. Stockholm: Generalstabens litorgafiska anstalt förlag, 1976. ISBN 9170580189. ruotsi
Yleinen esimerkki Ramberg–Bäcklund-reaktiosta
**Ramberg–Bäcklund-reaktio** on kemiallinen reaktio, jossa halogeenisulfonista muodostuu voimakkaan emäksen vaikutuksesta alkeeni. Reaktion raportoivat ensimmäisen kerran Ludwig Ramberg ja Birger Bäcklund vuonna 1940.

Reagenssit ja mekanismi
-----------------------

Ramberg–Bäcklund-reaktio tapahtuu sulfoneille, joiden rakenteessa on sulfoniryhmään viereisessä hiilessä eli α-asemassa sitoutuneena halogeeniatomi. Reaktiivisin halogeeni on jodi ja myös bromi- ja kloorisulfonit reagoivat. Emäksenä käytetään voimakkaista emäksiä kuten hydroksideja tai alkoksideja. Ramberg–Bäcklund-reaktion mekanismin ensimmäisessä vaiheessa emäs ottaa vastaan protonin hiiliatomilta, jolloin muodostuu karbanioni. Nukleofiilinen karbanioni reagoi molekyylinsisäisellä nukleofiilisella substituutiolla. Tässä reaktiossa muodostuu rengasrakenteinen episulfoni. Tämä episulfoni ei kuitenkaan ole pysyvä vaan hajoaa ekstruusioreaktiolla rikkidioksidiksi ja alkeeniksi. Reaktiomekanismin paikaansapitävyyden todisteena on muun muassa se, että eräissä tapauksissa välivaiheena muodostuva episulfoni on pystytty eristämään. Ramberg–Bäcklund-reaktioissa muodostuu useimmiten alkeenien E- ja Z-isomeerien seos. Käytettäessä emästen vesiliuoksia vallitseva tuote on usein Z-isomeeri ja aproottisissa orgaanisissa liuottimissa E-isomeeri.

Lähteet
-------

1. 1 2  Susan Budavari (päätoim.): *Merck Index*, s. ONR-75. 12th Edition. Merck & Co. 1996. ISBN 0911910-12-3. (englanniksi)
2. ↑  Kathrin-Maria Roy: *Sulfones and Sulfoxides, Ullmann's Encyclopedia of Industrial Chemistry*, John Wiley & Sons, New York, 2000. Viitattu 16.8.2018
3. ↑  Michael B. Smith & Jerry March: *March's Advanced Organic Chemistry*, s. 1302–1304. John Wiley & Sons, 2013. ISBN 9780470462591. (englanniksi)
4. ↑  László Kürti, Barbara Czakó: *Strategic applications of named reactions in organic synthesis*, s. 372. Elsevier, 2005. ISBN 978-0-12-429785-2. Kirja Googlen teoshaussa (viitattu 16.8.2018). (englanniksi)
5. ↑  Thomas Laue & Andreas Plagens: *Named Organic Reactions*, s. 236–237. John Wiley & Sons, 2005. ISBN 978-0-470-02644-1. Kirja Googlen teoshaussa (viitattu 16.8.2018). (englanniksi)
Kuningatar Elisabet II ja prinssi Philip vuoden 2006 Trooping the Colour -tapahtumassa.
**Trooping the Colour** (myös **Kuninkaan syntymäpäiväparaati**) on vuosittain kesäkuussa Lontoon Westminsterissä järjestettävä sotilasparaati, jolla juhlistetaan Yhdistyneen kuningaskunnan hallitsijan syntymäpäivää. Paraati pidetään Horse Guards Paraden kentällä ja sen järjestää Household Division, johon kuuluu seitsemän Britannian armeijan rykmenttiä. Tapahtuma sai alkunsa 1700-luvun alussa kahdesta erillisestä seremoniasta, jotka tunnettiin nimellä *Trooping the Colour* ja *Mounting the King’s Guard*.

Trooping the Colour järjestetään tavallisesti kesäkuun alussa. Sitä edeltää kaksi kenraaliharjoitusta päätapahtumaa edeltävinä lauantaina: kenraalimajurin tarkastus on kaksi viikkoa ja everstin tarkastus viikkoa aikaisemmin. Itse tapahtumassa joukot tarkastaa kuningas – tosin hallitsija on osallistunut tapahtumaan henkilökohtaisesti vasta Edvard VII:stä lähtien (1901–1910). Paraatin lopuksi kuningas johdattaa joukot Mall-katua pitkin Buckinghamin palatsille ja tervehtii niitä sen parvekkeelta.

Tapahtuman nimessä ’colour’ viittaa pataljoonan lippuun, jota paraatin aikana kannetaan (’troop’) riviin järjestäytyneiden sotilaiden editse. Sotilaiden oli tärkeää oppia tunnistamaan oman pataljoonansa lippu, jotta he osasivat ryhmittyä sen taakse taistelussa.

Lähteet
-------

1. 1 2 3 4 5  Trooping the Colour Royal Parks. Viitattu 14.4.2023. (englanniksi)
2. ↑  Household Division The Household Division. Viitattu 14.4.2023. (englanniksi)
*Viikonloppu 34/1962*. Kannessa oli hyvin usein jonkin filmitähden kuva, kuten tässä tapauksessa Steve Forrest.
**Viikonloppu: kertomuksia Suomen kodeille** oli Ilmarisen kustantama naislukijoille suunnattu lukemistolehti, joka ilmestyi vuosina 1937–1971. Lehteä toimittivat muun muassa Yrjö Halme ja J. Salakari.

Joitakin lehden vakiosivuista olivat Harry Aaltosen musiikkinurkka, Siskon sivu, Leenan osasto kirjetoveria etsiville, Selvänäkijän kirjelaatikko ja Kohtaloni-kuvahoroskooppi. Lehti sisälsi paljon novelleja ja niin sanottuja tosikertomuksia elävästä elämästä. Jokaisessa lehdessä oli mukana myös yksi osa jotakin pitempää jatkoromaania. 

Lehden kirjoittajat käyttivät usein nimimerkkejä, esimerkiksi Onni Haini kirjoitti nimimerkillä O. Kaskamo, Arvo Kalliola nimimerkillä Rafael ja Martti Löfberg eli Marton Taiga nimimerkillä Margot Lagarton. Monet novelleista julkaistiin vailla kirjailijatietoja.

Lehdessä julkaistiin romanttisia sarjakuvia. 1950-luvulla lehdessä ilmestyi *Soma ja Jukka* (Tillie The Toiler), piirtäjänä Russ Westover, ja 1960-luvulla perhesarjakuva *Tupsujussilaiset* (engl. *Dotty Dripple*), piirtäjänä Buford Tune.

Lehti jatkui "Viikonloppu romanssi" -nimisenä sarjana vuodesta 1972.

Rautatiekirjakaupan irtonumeromyynnissä Viikonloppu oli kaikista lehdistä vuonna 1943 sijalla 8, vuonna 1953 sijalla 4 ja vuonna 1963 sijalla 9.

Katso myös
----------

* Lukemista Kaikille

Lähteet
-------

1. ↑  Kastemaa, Matti J.: *Rautakirjalla on puolensa*, s. 50–51. Tilasto perustuu heinä–syyskuun myyntiin kunakin vuonna. Porvoo: Rautakirja, 1985.
**Kléla** on maalaiskunta ja sen keskuskylä Sikasson alueen Sikasson piirissä Malissa. Se sijaitsee 45 kilometriä Sikassosta pohjoiseen. Kunnassa on 24 900 ja kylässä 5 600 asukasta (vuonna 2009).

Klélan kunta rajoittuu pohjoisessa Sikasson piirin Kouoron, idässä Nongo-Soualan ja Danderesson, etelässä Faman ja lännessä Gongasson, Sanzanan ja Kourouman kuntiin. Maisemaa leimaavat soraylängöt, laaksot ja laajat alangot. Tärkein vesistö on Banifingin sivujoki Lotio. Ilmasto on sudanilais-sahelilainen.

Kuntaan kuuluu 14 kylää. Asukkaat ovat etupäässä senufoja. Lisäksi on bambaroita, miniankoja, fulbeja, bozoja, dogoneja ja boboja. Vallitseva uskonto on islam, mutta kunnassa on myös kristittyjä ja animisteja.

Klélan kautta kulkee Sikasson ja Koutialan välinen vanha maantie. Seudun pääelinkeinot ovat maanviljely ja karjanhoito. Tärkeimmät viljelykasvit ovat puuvilla, maissi, durra, hirssi ja riisi. Kotieläimiä ovat naudat, lampaat, vuohet, aasit ja siipikarja. Lisäksi harjoitetaan pienimuotoista kaupankäyntiä, käsityöammatteja, kalastusta ja keräilyä. Klélassa, Loutanassa ja Marossa pidetään viikoittaiset markkinat.

Lähteet
-------

1. ↑  4ème recensement général de la population et de l’habitat. Résultats définitifs, tome 0: Répertoire des villages *instat-mali.org*.  Arkistoitu 7.1.2017. Viitattu 29.5.2018.
2. ↑  Mali - Région de Sikasso: Carte de référence *reliefweb.int*. Viitattu 29.5.2018.
3. 1 2 3  Plan de Sécurité Alimentaire: Commune Rurale de Kléla 2006-2010 *aec.msu.edu*.  2006.  Arkistoitu 13.6.2010. Viitattu 29.5.2018.
**Perttu Juhani Rinta** (s. 24. elokuuta 1954 Laihia) on suomalainen järjestö- ja yritysjohtaja, joka on saanut kauppaneuvoksen arvonimen.

Perttu Rinta syntyi maanviljelysneuvos Juhani Rinnan ja Eeva Anna Rajamäen perheeseen. Hänen puolisonsa on ekonomi Eija Sirpa Hannele Raitila. Rinta tuli ylioppilaaksi Laihian yhteiskoulusta 1974 ja valmistui ekonomiksi Uumajan yliopistosta 1979. Hän on suorittanut myös useita liikkeenjohdon koulutuksia. Rinta oli Keskusosuusliike Hankkijan Kokkolan konttorin järjestöpäällikkö 1979–1980, pääkonttorin järjestöosastolla Helsingissä 1980–1981, pääkonttorin rehuosaston myyntipäällikkö 1982–1984, Lohjan konttorin konttorinjohtaja 1984–1988 ja Länsi-Uudenmaan piirin myyntipiirin päällikkö 1988–1989, Kesko Oy:n Vaasan läänin aluekeskon rauta- ja maatalousosaston neuvontapäällikkö 1989–1990, rauta- ja maatalousosaston osastopäällikkö 1990–1992, päivittäistavaraosaston osastopäällikkö 1992–1996 ja Kesko Oy:n Lähikauppakeskon johtaja 1996–1997. K-kauppiasliiton toimitusjohtaja Rinta oli 1998–2000, Rautakesko Oyj:n Baltian toimintojen johtaja 2002, K-rautaketjun ja Yrityspalvelun johtaja 2002, Kymppivoima Oy:n toimitusjohtaja 2002–2007 ja hallituksen jäsen vuodesta 2007 ja puheenjohtaja 2011–2013 sekä Suur-Savon Sähkö Oyj:n toimitusjohtaja Mikkelissä 2007–2016. Hänellä on myös ollut useita liike-eläman ja muita luottamus- ja asiantuntijatehtäviä. Kauppaneuvoksen arvonimen Rinta sai 2013.

Lähteet
-------

1. 1 2  Möttönen, Tuomas: Kauppaneuvos Perttu Rinta (1954–). *Suomen talouselämän vaikuttajat* -verkkojulkaisu (maksullinen). 17.12.2014. Suomalaisen Kirjallisuuden Seura. Viitattu 18.6.2023.
2. ↑  Sähköyhtiöllä on suuri vastuu.  *Länsi-Savo*, 4.8.2016, nro 208, s. 7. Kansalliskirjasto. Viitattu 18.6.2023.
**Trooppinen musiikki** on musiikkilajityyppi, jota käytetään musiikkiteollisuudessa erottamaan latinalainen musiikki karibialaisesta. Se käsittää espanjankielisiltä saarilta sekä Karibian rannikoilta lähtöisin olevaa musiikkia kuten salsaa.

"Trooppinen musiikki" sai alkunsa 1940- ja 1950-luvuilla, kun samanniminen termi luotiin kattamaan aivan kaikki musiikki hispanolilaisesta Karibiasta peräisin oleva musiikki kuubalaista musiikkia lukuun ottamatta, jolla oli oma kategoriansa ja markkinarakonsa amerikkalaisilla (sekä pienissä määrin eurooppalaisilla) musiikkimarkkinoilla. Myöhemmin 1900-luvulla tapahtuneen Kuuban vallankumouksen jälkeen trooppinen musiikki sai laajemman merkityksen ja alkoi korvaamaan lukuisia karibialaisia lajityyppejä kuten cumbiaa ja sonia sisämaan lajityypeistä kuten tejanosta ja norteñosta.

"Trooppinen musiikki" sisältää sekä eurooppalaisia (tres, piano, trumpetti ja timbaalit) että afrikkalaisia soittimia (congarummut, bongorummut ja marimba). Myöhemmin musiikkiin on liitetty mukaan myös nykyaikaisia soittimia kuten syntetisaattoria ja rumpukoneita.

Lähteet
-------

1. 1 2 3 4  Music Genres and Corporate Cultures *archive.org*.
2. ↑  Salsa, sabor y control: sociología de la música tropical *books.google.co.uk*.
3. ↑  Tropical *allmusic.com*.

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Tropical music
Kaksi pertuskaa esillä museossa.
**Pertuska**-sanaa on käytetty Karjalankannakselta Tornionjoen seudulle ulottuvalla alueella. Sanalla on tarkoitettu toisaalta sotakirvestä, toisaalta vesakon raivaamiseen taikka suon tai ojan raivaamiseen käytettyä kirvestä. Sanan oletetaan johtuneen venäjän kielen sanasta *berdyš*.

Venäjän *berdyš* tarkoittaa sotakirvestä, jonka varsi on pidempi kuin veistokirveessä. Terä lienee tavallisesti ollut pitkä, kuunsirpin muotoinen ja keskeltä sekä alapäästä varteen kiinnitetty, mutta samaa nimeä on käytetty myös toisenlaisesta pitkävartisesta aseesta, hilparista. Kirveen varsi ei juuri voi olla pidempi kuin 180 cm, jos kirvesterää on tarkoitus käyttää lyömiseen, mutta päällikkyyttä osoittamaan on tehty "aseita", joiden varsi on pidempi ja terä tylppä. 

Venäläisen nimityksen oletetaan johtuvan puolan sanasta *berdysz*, jonka varhaisempina lähtökohtina voivat olla saksan *barte* (veistossa tai sodassa käytetty leveäteräinen kirves) ja *bart* (parta), joka sopii yhteen sen kanssa, että terän alakulma on pitkäksi venytetty.

Vuoden 1909 tietosanakirja kuvaa pertuskan toisenlaiseksi kuin edellä on sanottu: saksalaistyyppiseksi aseeksi, nimeltä *Partisane* tai *Kurzgewehr*, jota käytettiin päällikön aseman merkkinä. Uusi tietosanakirja antaa lähtökohdaksi sanan *bardisan*, joka tarkoittaa päällikön merkkiä mutta toisenlaista kuin edellä kuvatut. Ruotsin kielessä venäläisestä *berdyš*-kirveestä käytetään nimeä *skäggyxa*, ja tämä on käännetty suomen kieleen sanalla *partakirves*. (Sen sijaan ruotsin kielen *pålyxa* voi sen sijaan tarkoittaa toisenlaista asetta: *polaxe*, *Mordaxt*).

Lähteet
-------

1. ↑  Suomen kielen etymologinen sanakirja, 1976; tuomiokirjakortisto
2. ↑  Venäjän kielen etymologinen sanakirja, 1965*lähde tarkemmin?*; Wendelin Boeheim, Handbuch der Waffenkunde, 1890 s.v. *Streitaxt*; Grimm, Deutsches Wörterbuch, 1854 s.v. *Barte*

Aiheesta muualla
----------------

* Kuvia tai muita tiedostoja aiheesta **Pertuska** Wikimedia Commonsissa
**Ri Ho-jun**, toinen kirjoitusasu **Li Ho-jun** (kor. 이 호준, s. 1. joulukuuta 1946) on pohjoiskorealainen kivääriampuja. Hän oli Pohjois-Korean ensimmäinen olympiavoittaja ja ensimmäinen kesäolympiamitalisti.

Ri voitti Münchenin olympialaisissa 1972 kultaa 50 metrin pienoiskiväärin makuuasentokilpailussa maailmanennätystuloksella 599 pistettä. Hän kukisti hopeamitalisti Victor Auerin yhdellä pisteellä. Kilpailun jälkeisessä lehdistötilaisuudessa hän sanoi kuvitelleensa ampuvansa vihollisiaan. Myöhemmin hän kertoi, että hänen kommenttinsa oli ymmärretty väärin.

Ri sijoittui Münchenin olympialaisissa pienoiskiväärin kolmiasentokilpailussa yhdeksänneksi ja vapaakiväärissä 17:nneksi. Hän oli pienoiskiväärin kolmiasentokilpailussa kuudes Montrealin olympialaisissa 1976 ja yhdestoista Moskovassa 1980.

Ri oli myös Kim Jong-Ilin ammunnanopettaja.

Lähteet
-------

1. 1 2  Li Ho-Jun *sports-reference.com*.  Arkistoitu 18.4.2020. Viitattu 7.10.2017. (englanniksi)
2. ↑  North Korea *sports-reference.com*.  Arkistoitu 17.4.2020. Viitattu 7.10.2017. (englanniksi)
3. 1 2  Shooting at the 1972 München Summer Games: Mixed Small-Bore Rifle, Prone, 50 metres *sports-reference.com*.  Arkistoitu 24.10.2018. Viitattu 7.10.2017. (englanniksi)
**Ri Pun-hui** (kor. 리분희, s. 29. joulukuuta 1968) on pohjoiskorealainen entinen pöytätennispelaaja, olympiamitalisti ja maailmanmestari.

Ri osallistui urallaan kertaalleen olympialaisiin. Tämä tapahtui Barcelonan olympialaisissa 1992, jolloin hän osallistui kaksin- ja nelinpeliin. Kaksinpelin alkulohkossaan hän voitti brittiläisen Alison Gordonin ja yhdistyneen joukkueen Galina Melnikin edeten näin pudotuspeleihin. Ensimmäisellä kierroksella Ri kohtasi romanialaisen Otilia Bădescu, jonka voitti 3–1. Puolivälierissä Ri voitti kiinalaisen Chen Zihe, mutta välierissä kiinalainen Qiao Hong voitti Rin 3–1. Tuolloin ei pelattu erillistä pronssiottelua, vaan Rille myönnettiin suoraan pronssimitali. Nelinpelissä Ri pelasi Yu Sun-bokin kanssa. He voittivat alkulohkonsa kolme ottelua kaikki 2–0. Puolivälierissä Pohjois-Korean pari voitti eteläkorealaisparin 3–1. Välierissä kiinalaispari Chen Zihe-Gao Jun oli parempi erin 3–1 ja näin Ri sai toisen olympiapronssimitalin. Maailmanmestaruuskilpailuissa Ri saavutti yhden maailmanmestaruuden, kun hän voitti joukkuekilpailun vuoden 1991 kisoissa. Hänellä on myös kaksi MM-hopeaa joukkuekilpailusta vuosilta 1993 ja 1985 sekä kaksi MM-hopeaa kaksinpelistä vuosilta 1991 ja 1989. MM-pronssia hän saavutti vuonna 1983 joukkuekilpailusta, 1987 nelinpelistä ja 1991 sekanelinpelistä.

Lähteet
-------

1. ↑  Li Bun-Hui Sports Reference.  Arkistoitu 23.1.2011. Viitattu 13.4.2020. (englanniksi)
2. ↑  Li Bun Hui Table Tennis Guide. Viitattu 13.4.2020. (englanniksi)
*Tämä artikkeli käsittelee kreikkalaisen mytologian hahmoa. Asteroidista kertoo artikkeli 73 Klytia.*
Klytie, Joseph Lescorné'n patsas vuodelta 1848.
**Klytie** (m.kreik. Κλυτίε, "tunnettu") tai **Klytia** (m.kreik. Κλυτία) oli kreikkalaisessa mytologiassa Okeanoksen ja Tethyksen tytär, okeanidi.

Klytie oli Apollonin rakastettu, jonka tämä kuitenkin hylkäsi Leukothoen, persialaisen prinsessan, vuoksi. Vihoissaan ja katkerana kohtelustaan Klytie kertoi Leukothoen isälle, kuningas Orkhamokselle, tämän tyttären suhteesta. Suuttuneena siitä, että hänen tyttärensä oli menettänyt neitsyytensä, Orkhamos antoi haudata tämän elävältä hiekkaan. 

Klytie oli toivonut, että raivaamalla Apollonin uuden ihastuksen pois tieltä, hän saisi rakkaansa takaisin, mutta Leukothoen kuolema vain kovetti Apollonin sydämen. Niin hän istui paljaalla maalla surien rakkaansa menetystä yhdeksän päivää ja yötä; hän ei syönyt tai juonut mitään vaan tuijotti vain aurinkoon – Apollon kun tunnettiin myös auringon jumalana. Surusta kuihtuen hänen jalkansa juurtuivat maahan, ja hänen värinsä vaihtui helmenvalkoiseksi ja violetiksi muuttaen hänet lopulta heliotroopiksi, kukaksi, joka nimensä mukaisesti kääntyy aurinkoa kohden.

Vaikka auringonkukka yleisesti liitetäänkiin Klytieen heliotroopin sijaan, tämä lajike saapui Eurooppaan vasta 1530-luvulla Amerikasta ja oli tuntematon antiikin Kreikassa.

Lähteet
-------

1. ↑  Hesiodos: *Theogionia* (Jumalten synty) 346–370 (engl. käännös).
2. ↑  Ovidius: *Muodonmuutoksia* iv.190–284 (engl. käännös).
**Kléber Laude Pinheiro**, yleensä vain **Kléber** (s. 2. toukokuuta 1990 Estância Velha, Brasilia) on brasilialainen jalkapalloilija. Hän edustaa portugalilaista Portoa ja on pelipaikaltaan hyökkääjä.

Seurajoukkueura
---------------

Kléber on Atlético Mineiron kasvatti, jonka edustusjoukkueessa hän teki ensiesiintymisensä 21. helmikuuta 2009 ottelussa Rio Brancoa vastaan.

Kesällä 2009 hän siirtyi kotimaastaan portugalilaiseen Marítimoon lainasopimuksella. Ensiesiintymisensä Portugalin pääsarjassa Primeira Ligassa hän teki 20. syyskuuta 2009 vierasottelussa Nacionalia vastaan, jonka Marítimo hävisi numeroin 1–2. Kléber pelasi kokonaisuudessaan ensimmäisellä kaudellaan 20 ottelua, joissa hän teki kahdeksan maalia. 

Ennen seuraavan kauden 2010–2011 alkua Portugalin suurseura Porto ilmoitti olevansa kiinnostunut Kléberistä. Hän itse toivoi myös siirron toteutuvan ja kieltäytyä näin aloittamasta alkavaa kautta madeiralaisseuran riveissä, vaikka hänellä oli vielä vuosi jäljellä sopimuksestaan joukkueen kanssa. Lopulta kuitenkin Kléber pelasi kauden Marítimossa ja teki seitsemän sarjaosumaa 18 ottelussa.

4. heinäkuuta 2011 Kléber siirtyi 2,3 miljoonan euron siirtokorvauksella Portoon. Hän teki joukkueen harjoituskaudella viidessä pelaamassaan ottelussa viisi maalia.

Maajoukkueura
-------------

Kléber teki ensiesiintymisensä Brasilian maajoukkueessa 10. marraskuuta 2011 ystävyysottelussa Gabonia vastaan.

Lähteet
-------

1. ↑  Kléber força saída do Marítimo (Arkistoitu – Internet Archive) Diário de Notícias. Viitattu 26.8.2011. (portugaliksi)
2. ↑  Gabon 0-2 Brazil: Sandro & Hernanes lead Selecao to success in Libreville Goal. Viitattu 14.11.2011. (englanniksi)

Aiheesta muualla
----------------

* Kléberin esittely FC Porton virallisella sivustolla (portugaliksi)
**Shelomi** on kaupunki Israelin Pohjoisella hallintoalueella. Sen asukasluku oli vuoden 2018 lopussa 6 351.

Maantiede
---------

Näkymää Shelomissa.
Shelomi sijaitsee Israelin pohjoisosassa Galilean länsiosan kukkuloilla noin 12 kilometriä Nahariyan kaupungista itään.

Historia
--------

Ennen nykyisen Shelomin perustamista paikalla oli arabien asuttama al-Bassan kylä. Kylän asukkaat pakenivat Israelin itsenäisyyssodan aikana vuonna 1948. Nykyisin vanhasta kylästä on jäljellä vielä esimerkiksi kirkko. Nykyinen Shelomi perustettiin vuonna 1950 ja oman kunnallishallituksensa se sai vuonna 1960. Nimensä paikkakunta sai Vanhan testamentin Asserin heimon Selomin poika Ahihudin mukaan (Ahidud ben Selomi).

Libanonilaisten šiiamuslimien Hezbollah-järjestö on tehnyt lähellä rajaa sijaitsevaan Shelomiin ajoittain raketti-iskuja Libanonin puolelta.

Talous
------

Nykyisin Shelomin kaupungissa on esimerkiksi metalli- ja lääketeollisuutta.

Väestö
------

Shelomin asukasluku oli vuoden 2018 lopussa 6 351. Vuonna 2002 vastaava lukema oli 4 930.

Lähteet
-------

1. 1 2 3 4  Fred Skolnik ja Michael Berenbaum: *Encyclopaedia Judaica Volume 18 San-Sol*, s. 446. Thomson Gale, 2007. ISBN 978-0-02-865928-2. (englanniksi)
2. ↑  Jack Khoury: Baptism in Ruins of Arab Village Disrupted by Jewish Neighbors *Haaretz*. Viitattu 16.2.2020. (englanniksi)
3. 1 2  List of localities, in Alphabetical order (pdf) Central Bureau of Statistics. Viitattu 16.2.2020. (englanniksi)
4. ↑  Benny Dagan: Rockets fired at Israel from Lebanon Reuters. Viitattu 16.2.2020. (englanniksi)

Aiheesta muualla
----------------

* Kuvia tai muita tiedostoja aiheesta **Shelomi** Wikimedia Commonsissa
Duisburg-Nordin masuuni nro 5:n Cowper-uunit
**Cowper-uuni** /ˈkuː.pər/- on laite, jolla masuunin huipulta kerättävä runsaasti hiilimonoksidia sisältävä masuunikaasu poltetaan hiilidioksidiksi. Reaktio on eksoterminen, ja samalla vapautuu lämpöä.

2 CO + O2 → 2 CO2
Cowper-uuniin syötettävä masuunikaasu on noin 500 °C:n lämpötilassa. Kaasu kerätään masuunin huipulta ja johdetaan ensin pölynpoistimeen (sykloniin) ja puhdistimeen; tämän jälkeen se poltetaan Cowper-uunissa. Tuotteena saadaan kaasua, jonka lämpötila on noin 1000 °C. Se puhalletaan kompressoreilla masuuniin. Kuuma puhallusilma sytyttää koksin. Tällöin kehittyy hiilidioksidia, joka kulkiessaan koksikerroksen jälkeen pelkistyy hiilimonoksidiksi. Koska Cowper-uunista tulevassa kaasussa itsessäänkin on runsaasti hiilidioksidia, tästä saadaan masuuniin lisää hiilidioksidia, joka masuunissa vallitsevassa lämpötilassa pelkistyy *Boudouardin tasapainoreaktio*n mukaisesti hiilimonoksidiksi.

2 CO2 → 2CO + O2
Näin masuunin koksinkulutus pienenee huomattavasti ja energiatalous paranee merkittävästi.

Cowper-uuni toimii siis sekä masuunikaasun jälkikäsittelimenä että puhallusilman esilämmittimenä.

Nimensä Cowper-uuni on saanut keksijänsä Edward Alfred Cowperin (1865) mukaan. Cowper-uunissa on lämpöä varaavia keraamisia harkkoja järjestettyinä shakkilaudan tavoin kerroksittain niin, että harkkojen välinen ilmatila on yhtä suuri kuin harkon tilavuus. Masuunikaasu ja palamisilma syötetään uuniin alapäästä, ja masuunikaasun hiilimonoksidi palaa hiilidioksidiksi. Syntyvä kuuma kaasu palaessaan luovuttaa Cowper-uunin läpi kulkiessaan lämpöenergiaa keraamisiin harkkoihin, ja jäähtyy. Kun masuunia aletaan reaktiokierron alussa puhaltaa, puhallusilma johdetaan Cowper-uuniin, jolloin palokaasujen lämmittämät keraamiset harkot luovuttavat lämpöenergiansa ja kuumentavat kompressoreista tulevan puhallusilman noin 1000 °C:een. Periaate on sama kuin Siemens-Martin -uunin regeneraattorikammiossa.

Masuuneissa käytetään Cowper-uuneja aina kolmittain niin, että kun yksi on käytössä masuunin puhallukseen, toista lämmitetään ja kolmas on varalla.
**Rhône-Poulenc** ​[ʁon pulɛ̃k ] oli ranskalainen kemian- ja lääketeollisuusyhtiö, joka oli perustettu 1928. Vuonna 1999 se fuusioitui saksalaisen Hoechstin kanssa Aventis-yhtiöksi. Vuonna 2004 ranskalainen Sanofi osti Aventiksen ja sulautti sen itseensä. Nykyisin Rhône-Poulencin entinen lääketeollisuus jatkuu Sanofi-yhtiössä, kemianteollisuus Solvay-konsernissa ja maatalouskemia Bayer CropScience -yhtiössä.

Historiaa
---------

Rhône-Poulenc syntyi vuonna 1928 lyonilaisen *Société des usines chimiques du Rhône* ja pariisilaisen *Établissements Poulenc Frères* -yhtiöiden fuusiona. Poulenc-yhtiön oli perustanut 1800-luvulla pariisilainen apteekkari Étienne Poulenc, ja hänen poikansa Émilie ja Camille olivat kasvattaneet siitä merkittävän lääketehtaan.

Vuonna 1950 Rhône-Poulenc onnistui syntetisoimaan klooripromatsiinin, maailman ensimmäisen antipsykootin.

Vuonna 1990 Rhône-Poulenc yhdistyi lääkeyhtiö Rorerin kanssa, ja syntyi Rhône-Poulenc Rorer. Vuonna 1997 yhtiön kemianteollisuus eriytettiin Rhodia-nimiseksi yhtiöksi, jonka Solvay osti 2011.

Vuonna 1999 Rhône-Poulenc ja saksalainen Hoechst yhdistyivät Aventis-nimiseksi yhtiöksi. Rhône-Poulencin maatalous­kemian­teollisuus myytiin vuonna 2002 Bayerille.

Katso myös
----------

* François Albert-Buisson

Lähteet
-------


Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Rhône-Poulenc
Nabatealainen jumalatarta esittävä betyyli.
**Arabimytologia** tarkoittaa arabien uskontoja ennen islamin syntyä. 

Ennen islamia Arabian niemimaan vallitseva uskonto oli islamilaisen perimätiedon mukaan arabialainen polyteismi, mutta siellä oli myös juutalaisuuden, kristinuskon, ja persialaisten uskontojen kannattajia. Vallitseva kristinuskon suuntaus oli miafysitismi, kun taas nestorialaisuutta esiintyi Persianlahdella.

Arabialaisessa polyteismissa palvottiin erilaisia jumalia, jumalattaria ja henkiä paikallisissa pyhäköissä tai temppeleissä. Islamilaisen perimätiedon mukaan näin olisi tapahtunut myös Mekan Kaabassa, mistä myöhemmin tuli islamin pyhin paikka. Jo ennen islamia Mekan Kaaba olikin perimätiedon mukaan esi-islamilaisen arabiuskon keskus. Sen seinien kerrotaan olleen peitetty lukemattomilla symboleilla, jotka kuvaavat demoneita, džinnejä, puolijumalia ja muita sekalaisia ​​olentoja aikansa esi-islamilaisen muinaisen Arabian syvästi polyteistisestä miljööstä. Tästä symbolijoukosta voidaan päätellä, että oli olemassa rikas kulttuuri, jossa mytologia saattoi kukoistaa. Toisen käsityksen mukaan Kaaba saattoi olla kristillinen kirkko, jonka seiniä peittivät kristilliset pyhimyskuvat.

Arabimytologiassa jumaluuksia kunnioitettiin ja niihin kutsuttiin erilaisten rituaalien kautta, mukaan lukien pyhiinvaellukset ja ennustaminen sekä rituaaliuhri.

Katso myös
----------

* Jahiliyyah

Lähteet
-------

* Crone, Patricia: *Meccan Trade and the rise of Islam*. Gorgias Press, 1987. ISBN 1-59333-102-9.
* Finster, Barbara: Cubical Yemeni mosques.  *Proceedings of the Seminar for Arabian Studies, 21, s. 49-68.*, 1991. Artikkelin verkkoversio.
* Finster,Barbara: An Outline of the History of Islamic Religious Architecture in Yemen.  *Muqarnas, Vol. 9, 124–147*, 1992. Artikkelin verkkoversio.

### Viitteet

1. ↑  Culture and Religion in Pre-Islamic Arabia
2. ↑  Britannica: Kaaba shrine Mecca Saudi-Arabia
3. ↑  Armstrong, Karen: *Islam: A Short History*.. ISBN 0-8129-6618-X.
4. ↑  Finster, 1991, 1992
5. ↑  Crone, 1987, s. 134, 170
6. ↑  Britannica: Arabian religion sanctuaries, cultic objects, and religious practices and institutions

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: en:Religion in pre-Islamic Arabia 

Käännös suomeksiKäännös suomeksi Tämä artikkeli tai sen osa on käännetty tai siihen on haettu tietoja muunkielisen Wikipedian artikkelista.   
Alkuperäinen artikkeli: sv:Arabisk mytologi
**Errol Spence Jr.** (s. 13. tammikuuta 1990) on yhdysvaltalainen välisarjan nyrkkeilijä ja hallitseva IBF liiton maailmanmestari painoluokassaan.

Amatööriura
-----------

Amatööriurallaan Spence Jr pääsi lontoon olumpialaisissa puolivälieriin mutta hävisi Andrey Zamkovoyille.

Ammattiura
----------

Spence Jr siirtyi ammattinyrkkeilijäksi vuonna 2012. Uransa neljä ensimmäistä vuotta Spence Jr otteli tuntemattomampia iskijöitä vastaan. Vuonna 2016 Spence Jr kohtasi Chris Algierin voittaen ottelun teknisellä tyrmäyksellä viidennessä erässä käytettyään Algieria kanveesissa neljännessä ja viidennessä erässä. Seuraavassa ottelussa Spence Jr voitti Leonard Bundun tyrmäyksellä kuudennessa erässä. lunastaen näin paikkansa IBF liiton maailmanmestaruusotteluun Kell Brookia vastaan. Spence Jr voitti Brookin 11.erän tyrmäyksellä.

Aiheesta muualla
----------------

* Boxrec.com

Lähteet
-------

1. ↑
2. ↑
3. ↑
4. ↑


|  |  |
| --- | --- |
| Edeltäjä:**Kell Brook** | **IBF liiton välisarjan maailmanmestari**27. toukokuuta 2017 - supermestari

 |
**Issabéry** (myös *Issa Bery, Issa Beri*) on maalaiskunta Timbuktun alueen Goundamin piirissä Malissa. Sen keskuspaikka Toucabonou Tao sijaitsee Faguibinejärven etelärannalla noin 35 kilometriä Goundamista luoteeseen. Kunnassa on 3 000 asukasta (vuonna 2009).

Issabéryn kunnan pinta-ala on noin 26 220 neliökilometriä. Se rajoittuu pohjoisessa Timbuktun piirin Salamin, idässä Goundamin piirin Bintagoungoun ja Essakanen, etelässä Doukourian sekä lännessä M’Bounan ja Tin Aïchan kuntiin. Seutu kuuluu kuivuudesta kärsivään Sahelin vyöhykkeeseen.

Kuntaan kuuluu seitsemän kylää. Asukkaat ovat etupäässä songhaita, belloja ja fulbeja. Vallitseva uskonto on islam.

Seudun pääelinkeinot ovat karjanhoito ja maanviljely. Kotieläimiä ovat lampaat, naudat, aasit ja kamelit. Maatalous on kärsinyt suuresti järvien kuivumisesta. Tärkeimmät viljelykasvit ovat maissi, durra ja pavut. Lisäksi harjoitetaan kaupankäyntiä ja käsityöammatteja.

Lähteet
-------

1. ↑  Resultats provisoires RGPH 2009 (Région de Tombouctou) *instat.gov.ml*.  Arkistoitu 22.7.2011. Viitattu 3.8.2012. (ranskaksi)
2. 1 2 3  Plan de Sécurité Alimentaire: Commune Rurale de Issa Bery 2006-2009 *csa-mali.org*.  2006. Viitattu 3.8.2012. (ranskaksi)
3. ↑  Schéma Directeur de Lutte Contre l’Ensablement dans le Nord du Mali (6ème et 7ème Régions): Monographie de la Commune de Issa Beri *environnement.gov.ml*.  2004.  Arkistoitu 22.7.2011. Viitattu 3.8.2012. (ranskaksi)
**Oh Sehun**  (hangul: 오세훈; hanja: 吳世勳; uudistettu latinisaatio: *O Se-hun*, s. 12. huhtikuuta 1994, Soul, Etelä-Korea), tunnetummin **Sehun**, on korealainen rap-artisti, tanssija ja näyttelijä. Hän on eteläkorealaisen poikayhtyeen EXOn jäsen. Hän on yhtyeen räppäri ja tanssija.

Elämä
-----

Sehun syntyi Jungnanggukissa, Soulissa, Etelä-Koreassa, 12. huhtikuuta 1994. Hän valmistui Performing Arts Seoul -koulusta helmikuussa 2013. Hänellä on veli, joka on häntä kolme vuotta vanhempi.

Ura
---

Sehun scoutattiin ensimmäisen kerran S.M Entertainmentiin 12-vuotiaana, kun hän oli syömässä ystäviensä kanssa lounasta. Vaikka hän aluksi juoksikin tiedustelijaa pakoon 30 minuuttia, hänet lopulta hyväksyttiin S.M Entertainmentiin vuonna 2008. Hän kävi läpi neljä esiintymiskoetta kahdessa vuodessa. 10. tammikuuta 2012 Sehunin virallisesti ilmoitettiin olevan EXOn viides jäsen.

Helmikuussa 2016 viidensissä Gaon Chart K-pop Awardseissa, Sehun ansaitsi Weibo Star Awardin kiinalaisen Sina Weibon käyttäjien äänestyksellä. Maaliskuun 14. päivä 2016 Sehunin vahvistettiin olevan miespääroolissa elokuvassa *Catman*. Elokuvan ennustettiin julkaistavan vuoden 2017 alkupuoliskolla.

Heinäkuussa 2016 Sehunin ilmoitettiin olevan miespääroolissa web-draamassa *Dear Archimedes*.

Filmografia
-----------

**Elokuvat**

| Vuosi | Otsikko | Rooli | Huomioita |
| --- | --- | --- | --- |
| 2017 | *Catman* | Liang Qu | Päärooli |

**Draamat**

| Vuosi | Otsikko | Verkosto | Rooli | Huomioita |
| --- | --- | --- | --- | --- |
| 2012 | *To The Beautiful You* | SBS | Itsensä | Cameorooli; jakso 2 |
| 2013 | *Royal Villa* | JTBC | Itsensä | Cameorooli; jakso 2 |
| 2015 | *Exo next door* | Naver TV Cast | Sehun | Päärooli; fiktiivinen versio itsestään |
| 2017 | *Dear Archimedes* |  | Yan Su | Päärooli |

Palkinnot ja ehdokkuudet
------------------------

| Vuosi | Palkinto | Kategoria | Tulos |
| --- | --- | --- | --- |
| 2016 | Gaon Chart K-pop Awards | Weibo Kpop Star Award | Voitto |

Lähteet
-------

1. ↑  J. Kim: Hidden Story Behind SM’s Casting Methods Show Good Looks Come First? *Soompi*.  9.10.2012. Viitattu 9.12.2016.
2. ↑  SM introduces EXO's fifth member, SE HUN | allkpop.com *allkpop*. Viitattu 9.12.2016.
3. ↑  Winners from 'The 5th GAON Chart Kpop Awards'! | allkpop.com *allkpop*. Viitattu 9.12.2016.
4. ↑  E. Kang: EXO’s Sehun Cast in Joint Korean-Chinese Production *Soompi*.  13.3.2016. Viitattu 9.12.2016.


|  |  |  |  |  |  |  |  |
| --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* VIAF
* WorldCat

 |
|  |
| Taiteenala | 
* MusicBrainz

 |

 |
**Tuomo Tuominen** (21. joulukuuta 1931 Iitti – 10. kesäkuuta 2003 Lahti) oli suomalainen kenraaliluutnantti. 

Tuominen aloitti kadettikoulun jälkeen uransa Kainuun ja Lapin rajavartiostoissa. Vuonna 1961 hän siirtyi Puolustusvoimien puolelle Porin prikaatiin kouluttajaksi, komppanianpäälliköksi sekä sotilaspoliisialiupseerikoulun johtajaksi. Hän valmistui yleisesikuntaupseeriksi Sotakorkeakoulusta sekä opetti Kadettikoulussa. Vuodesta 1972 alkaen hän työskenteli pääesikunnan operatiivisella osastolla mm. operatiivisen toimiston päällikkönä. 1970-luvun loppupuoliskon ajan hän opetti Taistelukoulussa esiupseerikurssin johtajana. Vuosina 1980-1984 hän komensi vastaperustettua Jääkäriprikaatia. Vuonna 1984 hänet ylennettiin kenraalimajuriksi ja nimitettiin jalkaväen tarkastajaksi vuoteen 1988 asti. Vuonna 1988 hänet nimitettiin puolustusvoimien koulutuspäälliköksi ja ylennettiin kenraaliluutnantiksi. Hän kuitenkin jätti tehtävän ennen pakollista eläkeikää sairauden vuoksi.

Lähteet
-------

*
**Isokeijukorento** (*Lestes dryas*) on keijukorentojen heimoon kuuluva pienikokoinen sudenkorento, jota tavataan Euroopassa, Aasiassa ja Pohjois-Amerikassa.

Ulkonäkö ja koko
----------------

Koiras
Naaras
Isokeijukorennon koiras on väritykseltään enimmäkseen tummanvihreä ja sinihärmäinen. Laji on hyvin samannäköinen kuin sirokeijukorento ja muistuttaa myös isotytönkorentoa ja kääpiötytönkorentoa. Isokeijukorennolla on kärjistä toisiaan päin taipuvat alemmat perälisäkkeet ja takaruumiin toisen jaokkeen selkäpuolella kahden kolmasosan pituudelta sinihärmäisyyttä. Sirokeijukorentokoiraalla taas on suorat perälisäkkeet ja kokonaan sinihärmäinen toisen jaokkeen selkäpuoli. Isokeijukorentonaaraan munanasetin on tukeva ja ulottuu takaruumiin kärjen yli. Naaralta myös puuttuu keskiruumiin sivulta vaalea olkasauma ja vihreä piste, jotka sirokeijukorentonaaraalla on.

Isokeijukorennon takaruumiin pituus on 24–32 mm ja takasiiven 19–25 mm.

Levinneisyys ja elinympäristö
-----------------------------

Isokeijukorentoa esiintyy laajalti holarktisella alueella Euroopassa, Aasiassa ja Pohjois-Amerikassa lähinnä 40° ja 60° leveyspiirien välillä. Suomessa laji on harvinainen, mutta sitä esiintyy paikallisesti runsaana. Yleisimmillään laji on rannikon läheisyydessä Etelä- ja Lounais-Suomessa. Länsi-Euroopassa laji on yleisimmillään vuoristoisilla alueilla ja elää hajanaisesti alangoilla. Se elää myös Pohjois-Afrikassa reliktinä jääkauden ajalta.

Isokeijukorennon elinalueeseen kuuluvat saviallikot, umpeenkasvaneet lammet, sorakuoppien lampareet ja muut usein kesän aikana kuivuvat pienvedet.

Lisääntyminen
-------------

Isokeijukorennon munat talvehtivat kasvillisuuden seassa ja kuoriutuvat keväällä. Toukkavaihe on hyvin lyhyt, 6–10 viikkoa. Suomessa lajin lentoaika on kesäkuun puolivälistä elokuun lopulle. Päälentoaika on heinäkuussa.

Lähteet
-------

1. 1 2 3 4  Boudot, J.-P.: *Lestes dryas* *IUCN Red List of Threatened Species. Version 2014.2*.  2013. International Union for Conservation of Nature, IUCN, Iucnredlist.org.  (englanniksi)
2. ↑  Sami Karjalainen, Heidi Viljanen, Pasi Sihvonen: Isokeijukorento – *Lestes dryas* *Suomen Lajitietokeskus*.  2019. Viitattu 23.3.2022.
3. 1 2 3 4 5  Karjalainen, Sami: *Suomen sudenkorennot*, s. 68–69. Uudistettu laitos. Kustannusosakeyhtiö Tammi, 2010. ISBN 978-951-31-5425-7.

Aiheesta muualla
----------------

* Isokeijukorento Korentowikissä

|  |  |  |
| --- | --- | --- |
| 

|  |  |
| --- | --- |
| Taksonitunnisteet | 
* Wikidata: Q1532575
* Wikispecies: Lestes dryas
* BioLib: 1572
* BOLD: 94697
* BugGuide: 12144
* CoL: 6PQS9
* EoL: 1034172
* EPPO: LESTDR
* EUNIS: 241226
* Fauna Europaea: 214247
* Fauna Europaea (new): 6f26f80e-5a4e-417e-adda-390433994f07
* GBIF: 1424045
* iNaturalist: 104429
* IRMNG: 11141348
* ITIS: 102066
* IUCN: 165516
* NatureServe: 2.106778
* NBN: NBNSYS0000005614
* NCBI: 411057

 |

 |
Presidentti Pranab Mukherjee ojentamassa Padma Shri -palkintoa Gulabo Saperalle
**Gulabo Sapera** (s. 1972/1973) on intialainen kalbeliyayhteisöön kuuluva tanssija, jolle myönnettiin vuonna 2016 Padma Shri -palkinto. Hän on yhteisönsä ensimmäinen, jolle kyseinen palkinto on myönnetty.

Sapera syntyi käärmeenlumoojakastiin kuuluvaan saperaheimoon Rajasthanissa. Lapsena hänet haudattiin elävältä, koska heimon vanhimmat eivät halunneet vaivautua huolehtimaan tytöistä. Hänen perheensä onnistui pelastamaan hänet kuolemalta ja isä päätyi piilottelemaan tytärtään. Hänen tanssijan uransa alkoi 1980-luvun alkupuolella, jolloin kaksi Rajasthanin turismista vastaavaa viranomaista näkivät hänen tanssivan. Viranomaiset houkuttelivat hänen isänsä antamaan luvan, jotta Sapera saisi esiintyä julkisesti. Menestyneestä esityksestä seurasi tilaisuus esiintyä Yhdysvalloissa ja Euroopassa. Menestyessään tanssijana Saperan asema hänen heimossaan parani ja yhteisö lopetti tyttölasten surmaamisen.

Saperan mukaan hänen tanssinsa on saanut innoituksensa käärmeiden liikehdinnästä, jota hän lapsuudessaan seurasi isänsä työn vuoksi. Hän vastustaa nimitystä kalbeliyatanssi, koska se tarkoittaa kuoleman ystävää. Sen sijasta hän haluaisi tanssiaan kutsuttavan saperatanssiksi.

Sapera on viiden lapsen äiti.

Lähteet
-------

1. 1 2 3  Singh, Mahim Pratap: Padma Shri recipient Gulabo: Sapera dance has a beginning but no end, it just goes on and on *Indian Express*.  29.1.2016. Viitattu 12.12.2019.
2. ↑  Chandani, Priyanka: Gulabo Sapera, buried alive, dances world over *Deccan Chronicle*.  31.5.2018. Viitattu 12.12.2019.
3. 1 2 3  Anjum, Tabeenah: Under the charm of a folk dancer *Deccan Herald*.  25.3.2017. Viitattu 12.12.2019.

Aiheesta muualla
----------------

* BBC: The dancer who was buried alive as a baby
* Asian Age: Kalbeliya dancer who charms

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Taiteenala Muokkaa Wikidatassa | 
* MusicBrainz

 |

 |
**Hari Prasad Rimal** (nepaliksi हरि प्रसाद रिमाल; 20. syyskuuta 1925 Lalitpurin piirikunta – 31. elokuuta 2018 Baneshwor, Katmandu) oli nepalilainen laulaja ja näyttelijä.

Rimal syntyi vanhempiensa kolmanneksi lapseksi taiteelliseen perheeseen. Hänestä tuli 1950-luvun alussa ensimmäinen Radio Nepalin laulaja. Hänen tunnettujen laulujensa joukossa ovat "Fagat Ek Nazar Ma", "Jaaun Hami Baadal Paari", "Pawanle Phool Laai", "Binaa Baadal" ja "Aanshu Bahaau". Rimal oli aktiivinen esiintyjä sekä näyttämöllä että elokuvissa, joista ensimmäinen oli *Aama*. Hän sai urallaan monia palkintoja ja kunnianosoituksia, kuten Bhakta Raj Acharya Pratisthanin 28. heinäkuuta 2017. Kyseisen palkinnon otti vastaan laulajan puolesta hänen vaimonsa Kalyani Rimal. Pariskunnalla oli kaksi poikaa ja kaksi tytärtä.

Rimal eli viimeiset neljä vuottaan vuodepotilaana. Hän kuoli 92-vuotiaana kärsittyään kroonisesta keuhkoputkentulehduksesta ja eturauhaskomplikaatioista.

Lähteet
-------

1. 1 2 3 4 5  Veteran artiste Hari Prasad Rimal passes away at 92 The Himalayan
2. ↑  Prominent artist Rimal no more The Kathmandu Post
3. ↑  Bhakta Raj Acharya Pratisthan honours two veteran artistes The Himalayan
Certosa di Pavian luostarin ristikäytävä.
Bambergin tuomiokirkon ristikäytävä.
**Ristikäytävä** on neliömäistä luostaripihaa kiertävä, kirkon eteläsivuun liittyvä rakennelma. Se on luostarin eri osien yhteyttä välittävä, aikaisemmin puukattoinen, myöhemmin holvattu, munkkien jokapäiväinen oleskelu- ja tapahtumahalli. Istutuksin varustetun ja usein hautausmaana käytetyn, atriumia muistuttavan ristipihan keskellä kohosi risti, ja lounaiskulmassa oli usein kaivo. Avoimien arkadien, pylväiden ja myöhemmin holvienkin tyylikästä ja runsasta koristelua pidettiin keskiajalla tärkeänä, joten niistä tuli keskiaikaisen rakennustaidon viehättävimpiä ja tunnelmallisimpia luomuksia, ja kodikkuutta edisti suhteellisen pieni mittakaava.

Ristikäytäviä tapaa varsinkin romaanisen ajan suuremmissa luostarirakennuksissa Saksassa, Englannissa ja Italiassa. Erityisen hienoiksi ja runsaiksi ne kehittyivät goottilaisella ja renessanssiajalla. Tunnetuimpia rakennuksia, joissa on ristikäytävä, ovat San Giovanni in Laterano ja San Paolo fuori le mura 1200-luvulta Roomassa, Monrealen katedraali Sisiliassa, Zürichin Grossmünster, Magdeburgin, Halberstadtin, Mainzin, Hildesheimin, Trierin tuomiokirkot sekä Ranskassa Arlesin Pyhän Trofimuksen kirkko ja monet muut.

Ristikäytäviä on myös linnoissa.

Lähteet
-------

1. 1 2  Usko Nyström, Ristikäytävä, Tietosanakirja. Osa 8, palstat 82–83. Tietosanakirja-osakeyhtiö 1916
2. ↑  Ristikäytävä, Taidehistorian sanasto. Jyväskylän yliopisto. Viitattu 19.5.2023

Aiheesta muualla
----------------

* Kuvia tai muita tiedostoja aiheesta **Ristikäytävä** Wikimedia Commonsissa

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Kansalliset Muokkaa Wikidatassa | 
* Espanja
* Ranska
* BnF data
* Saksa
* Israel
* Yhdysvallat

 |

 |
**Issam Jebali** (arab. عصام الجبالي‎, s. 25. joulukuuta 1991 Medjez el-Bab) on tunisialainen jalkapalloilija. Hyökkääjänä ja keskikentän vasemmalla laidalla pelaava Jebali edustaa Tanskan pääsarjassa pelaavaa Odensea.

Seurajoukkueura
---------------

Jebali aloitti uransa kotimaassaan Tunisiassa, jossa hän nousi ES Sahelin nuorten joukkueesta edustukseen kaudella 2009–2010. Jebali pelasi joukkueessa aina vuoteen 2015 saakka. Hän onnistui voittamaan tuona aikana kahdesti Tunisian cupin (2012 ja 2014).

### Värnamo (2015–2016)

Jebali siirtyi Tunisian ulkopuolelle kaudella 2015, kun hän allekirjoitti sopimuksen Ruotsin Superettanissa pelanneen Värnamon kanssa. Jebali teki avauskaudellaan kuusi maalia ja toisella kaudella viisi maalia.

### Elfsborg (2016–2018)

Heinäkuussa 2016 Jebali siirtyi Ruotsin pääsarjaan Allsvenskanissa pelanneeseen Elfsborgiin.

### Odense (2019–)

Jebali siirtyi heinäkuussa 2019 Tanskan pääsarjaan Odenseen. Hän pelasi avauskaudellaan 19 sarjaottelua, joissa Jebali teki kolme maalia.

Toisella kaudella 2020–2021 Jebali onnistui maalinteossa kymmenen kertaa pelaamissaan 30 sarjaottelussa.

Maajoukkueura
-------------

Jebali pelasi ensimmäisen maaottelunsa 9. syyskuuta 2018 Afrikan kisojen karsintaottelussa Swazimaata vastaan.

Jebali teki ensimmäiset maalinsa Tunisialle Kirin cupissa Japanissa kesäkuussa 2022. Ensin Chileä vastaan ja sitten Japania.

Jebali valittiin Tunisian maajoukkueeseen 2022 MM-kilpailuihin Qatariin.

Lähteet
-------

1. ↑  Issam Jebali *national-football-teams.com* Viitattu 23.11.2022 (englanniksi)

Tunisian joukkue – Jalkapallon MM-kilpailut 2022
1 Mathlouthi |
2 Ifa |
3 Talbi |
4 Meriah |
5 Ghandri |
6 Bronn |
7 Msakni |
8 Mejbri |
9 Jebali |
10 Khazri |
11 Khenissi |
12 Maâloul |
13 Sassi |
14 Laïdouni |
15 Ben Romdhane |
16 Dahmen |
17 Skhiri |
18 Chaalali |
19 Jaziri |
20 Dräger |
21 Kechrida |
22 Ben Saïd |
23 Sliti |
24 Abdi |
25 Ben Slimane |
26 Hassen |
Valmentaja Kadri
**Israelin merivoimat** (hepr. ‏חיל הים הישראלי‎‎, Heil HaYam HaYisraeli) on Israelin puolustusvoimien merisotilaallinen aselaji, joka operoi pääasiallisesti Välimerellä, Akabanlahdella sekä Punaisella merellä. Aluf Eli Sharvit on Israelin merivoimien komentaja.

Historia
--------

Israelin merivoimien sotilaita
Israelin merivoimien historia juontuu 1920-luvun loppuun, jolloin perustettiin Yarkon ja Zvulun meriurheiluseurat. 1938 Jewish Agengyn rohkaisemana tri. Shlomo Bardin perusti Merikorkeakoulun Bosmatiin, Techinikon Junior Technical Collegen. 1943 todistettiin Palyamin perustamista, Palmachin merisiiven, jonka harjoittelu tapahtui merikoulussa.

Ohjuskorvetti *Eilat*

Tukikohdat
----------

* Haifa - Ohjusvenelaivasto, sukellusvenelaivasto, patrolveneyksikkö 914.
* Atlit - Shayetet 13 koti.
* Ashdod
* Eilat
* Laivaston päämaja - HaKirya, Tel Aviv.
*

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Israelin merivoimat**.